Diari Oficial de la Generalitat Valenciana


Sumari del DOGV 4720, del 26-03-2004 (2004/2959)

ORDRE de 16 de març de 2004, de la Conselleria de Territori i Habitatge, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana durant la temporada 2004-2005.
--------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2004/03/16/(1)/dof/vci/html**

### Dades del document

Número de DOGV
:   4720

Data del DOGV
:   26-03-2004

Secció del DOGV
:   I. DISPOSICIONS GENERALS

Número del document
:   2004/2959


Data del document
:   16-03-2004

Organisme emissor
:   Conselleria de Territori i Habitatge

Tipus de document
:   Ordre

Correcció d'errades

Anàlisi jurídica

 Descriptors 

:   * temporada de pesca
    * regulació de la pesca
    * legislació
    * pesca d'aigua dolça

ORDRE de 16 de març de 2004, de la Conselleria de Territori i Habitatge, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana durant la temporada 2004-2005. [2004/X2959]
  
D'acord amb el que disposa la Llei de pesca fluvial de 20 de febrer de 1942 i el seu reglament de 6 d'abril de 1943, com també el que indica l'article 33, apartat 2, de la Llei 4/1989, de 27 de març, de conservació dels espais naturals de la flora i fauna silvestres, es fixen els períodes hàbils de pesca i les normes generals aplicables en la pesca esportiva a les aigües continentals de la Comunitat Valenciana.
  
A proposta de la Direcció General de Gestió del Medi Natural, de 15 de març de 2004, després de l'informe emés pel Consell Jurídic Consultiu de la Comunitat Valenciana i fent ús de les facultats que tinc atribuïdes,
  
ORDENE
  
Article 1. Objecte i àmbit d'aplicació
  
És objecte d'aquesta ordre la regulació de la pesca esportiva a les aigües continentals de la Comunitat Valenciana durant la temporada 2004-2005.
  
S'entenen per aigües continentals tots els brolladors, tolles, llacunes, llacs, séquies, embassaments, pantans, canals, albuferes, rierols i rius, ja siguen dolces, salobres o salades; s'entén el límit de les aigües continentals fins a la desembocadura al mar, i s'entén per desembocadura del riu, séquia o canal, la línia recta imaginària que uneix els punts d'intersecció de cadascuna de les vores del curs o massa d'aigua amb la línia natural de terra amb el mar en calma.
  
Article 2. Espècies que es poden pescar i talles mínimes
  
Les espècies i talles mínimes, en centímetres, la pesca de les quals està permesa a aigües continentals de la Comunitat Valenciana són:
  
Espècies cm
  
Anguila (Anguilla anguilla) 25
  
Truita arc iris (Oncorhyncus mykiss) 19
  
Truita comuna (Salmo trutta) Vedada aquesta
  
 temporada 2004
  
Lluç de riu (Essox lucius) 40
  
Barbs (Barbus spp.) 18
  
Carpa (Cyprinus carpio) 18
  
Carpí roig (Carassius auratus) 8
  
Perca americana (Micropterus salmoides) 25 (marjals lito-
  
 rals sense talla)
  
Tenca (Tinca tinca) 25
  
Bagra ibèrica (Leuciscus pyrenaicus) 8
  
Llobarro (Dicentrarchus labrax) 25
  
Mugílids: (llises incloses en les espècies
  
Chelon labrosus, Liza ramada,
  
Liza saliens i Mugil cephalus) 25
  
Cranc de riu americà (Procambarus clarkii) Sense talla
  
Alburn (Alburnus alburnus) Sense talla
  
Peix sol (Lepomis gibbosus) Sense talla
  
Luciperca (Lucioperca lucioperca) Sense talla
  
S'entendrà per longitud en els peixos, la distància existent des de l'extrem anterior del cap fins al punt mitjà de la part posterior de l'aleta caudal o cua estesa.
  
Tots aquells exemplars que es capturen de mesura inferior a l'establerta hauran de restituir-se immediatament a l'aigua de la qual han sigut extrets, a excepció dels exemplars de perca americana a les marjals litorals, que podran ser retinguts.
  
Així mateix també es podran pescar les espècies exclusivament pròpies del medi marí que s'endinsen en les aigües continentals. En aquest cas la talla mínima serà l'establerta en les normatives de pesca marítima de recreació.
  
Article 3. Trams de pesca sense mort i vedes per espècies
  
Establert un tram o massa d'aigua de pesca sense mort, en aigües lliures, en aquest només podrà pescar-se amb un únic ham sense arponet per canya i amb l'obligació del tracte adequat i la devolució immediata a l'aigua de tots els exemplars de totes les espècies que es pesquen, amb l'única excepció dels exemplars d'espècies faltades de talla mínima, que podran ser retinguts.
  
Quan en una massa d'aigua, tram o vora estiga permesa la pesca però de manera que alguna o diverses espècies estiguen vedades, la pesca accidental d'exemplars d'aquestes espècies comportarà obligatòriament l'extracció de l'ham adequadament i la seua devolució immediata a l'aigua, fins i tot en el cas d'haver-li produït danys irreversibles.
  
Article 4. Limitacions i prohibicions de caràcter general en la pesca esportiva
  
a) Xarxes. L'ús de xarxes està prohibit i només s'autoritza, amb caràcter excepcional, segons el que preveu la Llei 4/1989, de Conservació dels Espais Naturals i de la Flora i Fauna Silvestres, i la Llei de Pesca Fluvial.
  
b) Esquers. Queda prohibida la utilització dels següents tipus d'esquers: peixos vius, crancs vius o morts i ous de peix. S'autoritza exclusivament a aigües no truiteres, l'ús de la cua de cranc americà prèviament cuita.
  
c) Queda prohibida la pesca nocturna, excepte en la modalitat tradicional per a la captura d'anguila denominada molinà (pesca sense ham) a aigües no truiteres.
  
L'horari hàbil de pesca és el comprés entre una hora abans de l'eixida del sol fins una hora després de la posta, prenent les hores de l'eixida del sol i l'ocàs de l'almanac.
  
Article 5. Pesca en aigües truiteres
  
5.1 Classificació d'aigües truiteres
  
D'acord amb l'article 18 de la Llei de pesca fluvial s'estableix la classificació d'aigües habitades per la truita següent:
  
- aigües habitades per la truita comuna
  
- aigües habitades per truita arc iris
  
En l'annex I s'allisten totes les aigües habitades per la truita i classes d'aquesta amb indicació, en el sentit descendent de les aigües, dels diferents trams i el seu règim o condició: refugis, vedats, lliures i lliures de pesca sense mort.
  
5.2 Períodes de pesca i esquers en aigües truiteres
  
5.2.1 Normes generals
  
En totes les aigües truiteres només està permesa la pesca a una sola canya i sense abandó, estarà a més prohibit grumejar les aigües tant abans com durant la pesca.
  
5.2.2 Períodes i esquers en les distintes classes d'aigües habitades per la truita
  
En les distintes aigües habitades per la truita, els períodes generals i procediments permesos, sense perjudici de l'existència de refugis o vedats, són els següents:
  
a) Aigües habitades per la truita comuna
  
En la present temporada, excepte l'excepció establerta per al riu Cabriol en l'article 6, a fi d'afavorir la recuperació de les seues exigües poblacions s'hi prohibeix qualsevol pràctica de pesca, i aquestes es veden o es suspén l'expedició de permisos en tancats.
  
b) Aigües amb truita arc iris
  
El període hàbil de pesca per a totes les espècies de l'article 2 abraça des del 21 de març fins al 31 d'agost, i es podrà pescar:
  
b1) En els trams lliures no declarats de pesca sense mort
  
- els divendres, dissabtes, diumenges i festius mitjançant esquers artificials, cullereta i mosca, i ova i fruita del temps.
  
- els dimarts i dijous que no siguen festius amb els mateixos esquers però únicament en la modalitat de pesca sense mort i sense arponet per a totes les espècies.
  
b2) En els trams lliures de pesca sense mort poden pescar-se totes les espècies, tots els dies hàbils del període però únicament mitjançant mosca artificial o cullereta amb un sol ham, i en aquests dos casos sense arponet.
  
5.3 Quantitat de captures autoritzades de truites arc iris
  
El límit de captures totals de truita arc iris per pescador i dia a les aigües lliures és de 6. El dit límit diari no podrà superar-se encara que el pescador pesque en diferents aigües.
  
Article 6. Excepcions en aigües truiteres
  
S'estableixen les següents modificacions als períodes i procediments de pesca establerts en l'article anterior:
  
6.1 Aigües habitades per la truita comuna
  
Riu Cabriol: el període hàbil abraça des del 4 d'abril fins al 31 d'agost, tots els dies de la setmana, es podrà emprar únicament com a esquer cullereta i mosca artificial, com també ova i fruita del temps per a la resta de les espècies.
  
S'estableix en aquestes aigües un límit màxim de captures de 5 truites entre ambdues espècies, amb una talla mínima per a la truita comuna de 24 cm; això, a excepció del tram comprés entre la presa vella de la Terrera i el pont del Volao, longitud 2 km, on només està permesa la pesca en la modalitat de pesca sense mort mitjançant mosca artificial o cullereta amb un sol ham i sense arponet.
  
6.2 Aigües habitades per truita arc iris:
  
En el riu Toixa: el període o calendari hàbil de pesca en la modalitat de pesca sense mort s'estén a tots els dies de l'any.
  
En les aigües lliures del riu Túria compreses entre la presa de Loriguilla i les Paretotes (fi del vedat de Riba-roja) s'estenen els dies hàbils a tots els dies del període. Així mateix podran pescar-se les espècies distintes de la truita, inclusivament mitjançant massilles, qualsevol dia de l'any.
  
Article 7. Pesca en altres aigües
  
7.1. En les aigües no truiteres, amb excepció de les mesures complementàries que a continuació es mostren i sense perjudici de l'establiment de refugis o vedats, podran pescar-se totes les espècies durant tot l'any mitjançant procediments i esquers no prohibits.
  
7.2. Mesures complementàries:
  
En la pesca de la perca americana en embassaments artificials el nombre màxim de captures per pescador i dia serà de 6; i a més, des del dia 1 d'abril al 31 de maig, per ser època de fresa i reproducció de l'espècie es procedirà a la devolució amb vida de tots els exemplars que es pesquen. Durant aquest període no es podran autoritzar concursos de pesca d'aquesta espècie.
  
A l'efecte de delimitació dels embassaments artificials s'entén per aigües embassades aquelles que coincidisquen amb l'àrea inundable en situació de màxima capacitat de la presa o embassament.
  
Article 8. Refugis de pesca
  
A fi de protegir i fomentar la fauna ictiològica, durant la present temporada s'estableixen els refugis de pesca que s'especifiquen en l'annex II. En aquests queda totalment prohibida la captura de qualsevol espècie.
  
Article 9. Vedats
  
La llista de vedats es mostra en l'annex III. Per a la pesca en aquests trams cal un permís personal i intransferible.
  
La pesca en els vedats es regirà per les resolucions aprovatòries dels projectes o plans tècnics d'aprofitament piscícola per a cada vedat.
  
La taxa d'obtenció de les distintes classes de permisos diaris s'indica en aquest annex.
  
Article 10. Repoblacions
  
Totes les repoblacions o soltes d'espècies de fauna amb destinació a masses d'aigües continentals públiques o privades requerirà permís previ dels serveis territorials de la Conselleria de Territori i Habitatge.
  
Article 11. Concursos i competicions de pesca
  
Per a la realització de concursos i competicions de pesca serà preceptiva l'autorització de les direccions territorials de la Conselleria de Territori i Habitatge.
  
Els concursos i competicions seran sol·licitats per la Federació de Pesca de la Comunitat Valenciana per mitjà de les seues delegacions provincials, que presentarà un calendari en els serveis territorials de la Conselleria de Territori i Habitatge abans del 31 de març de 2004.
  
Tots els concursos i competicions seran sense mort, amb devolució de tots els exemplars a l'aigua en les millors condicions possibles, després de pesar-los o mesurar-los.
  
A les aigües lliures es podran modificar els dies hàbils i horaris sempre que es tracte de modalitats de pesca que disposen del corresponent reglament esportiu o bases de competició.
  
Tant en el cas de necessitat de modificació de la data o lloc d'un concurs prèviament autoritzat, bé per suspensió per causes sobrevingudes o bé per una altra causa justificada, com per necessitat d'ampliació del nombre d'esdeveniments d'una competició, la Federació de Pesca de la Comunitat Valenciana podrà sol·licitar, mitjançant escrit dirigit a la Direcció Territorial corresponent de la Conselleria de Territori i Habitatge, la realització de nous concursos amb posterioritat al termini establert en el paràgraf anterior.
  
Les sol·licituds de canvi de data per causa justificada se sol·licitaran amb una antelació mínima de 5 dies hàbils a la celebració de l'esdeveniment i el silenci administratiu produirà efectes estimatoris.
  
Article 12. Cranc de riu
  
Només es permet la pesca del cranc americà (Procambarus clarkii) en aigües no habitades per la truita comuna. Podrà pescar-se durant tot l'any sense limitació de grandària ni nombre d'exemplars, i podran utilitzar-se un màxim de deu salabrets sense abandó.
  
Article 13. Vedes extraordinàries
  
Les direccions territorials de la Conselleria de Territori i Habitatge podran establir vedes temporals com a conseqüència de canvis de les condicions biològiques de les masses d'aigua, repoblacions o circumstàncies meteorològiques adverses, com també incrementar les talles mínimes de captura.
  
Article 14. Plans tècnics d'aprofitament piscícola
  
De conformitat amb el que disposa l'article 33.3. de la Llei 4/1989, de 27 de març, de Conservació dels Espais Naturals i de la Flora i Fauna Silvestres (BOE núm. 74, de 28 de març de 1989), les societats de pescadors o entitats esportives que gaudisquen de l'aprofitament dels tancats de pesca, hauran de presentar un pla tècnic d'aprofitament piscícola.
  
Article 15. Indemnitzacions
  
A l'efecte d'exigir l'oportuna indemnització pels exemplars pescats il·legalment en el territori de la Comunitat Valenciana, es fixa en l'annex IV el barem de valoració de les distintes espècies que es poden pescar.
  
Article 16. Altres limitacions
  
Les prohibicions i limitacions generals no recollides en la present ordre es regiran pel que disposa la Llei de Pesca Fluvial i el seu reglament, i per la Llei 4/1989, de 27 de març, i el Reial Decret 1.095/1989, de 8 de setembre.
  
La pesca professional, tant l'existent en el llac de l'Albufera com de l'angula, es regirà per la seua normativa pròpia.
  
DISPOSICIÓ DEROGATÒRIA
  
Única
  
Queda derogada l'Ordre d'11 de gener de 2002, de la Conselleria de Medi Ambient, per la qual es fixen els períodes hàbils i les normes generals relacionades amb la pesca en aigües continentals de la Comunitat Valenciana (DOGV núm. 4204, de 6 de març de 2002).
  
DISPOSICIÓ FINAL
  
Única
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 16 de març de 2004
  
El conseller de Territori i Habitatge,


Còpia Permalink ELI